b'\n_START_ARTICLE_\nModern Toilet Restaurant\n_START_PARAGRAPH_\nModern Toilet Restaurant (kinesisk: \xe4\xbe\xbf\xe6\x89\x80\xe4\xb8\xbb\xe9\xa1\x8c\xe9\xa4\x90\xe5\xbb\xb3) er en restaurantk\xc3\xa6de med badev\xc3\xa6relsestema med basis i Taiwan og restauranter i denne nation samt andre lande i Asien._NEWLINE_Alt i restauranten er baseret p\xc3\xa5 elementer fra et badev\xc3\xa6relse. V\xc3\xa6ggene har fliser og er pyntet med brusehoveder, og svuppere h\xc3\xa6nger i loftet sammen med de f\xc3\xa6ces-formede lamper. Stole, borde, serveringssk\xc3\xa5le osv. er ligeledes baseret p\xc3\xa5 temaet. Den ene ejer, Wang Tzi-Wei, \xc3\xa5bnede Modern Toilet efter at have haft succes med isboder, der solgte slynget is i minitoiletter. Det er ikke us\xc3\xa6dvanligt for Taiwan at m\xc3\xb8de us\xc3\xa6dvanlige temaer i restauranter. Der findes s\xc3\xa5ledes ogs\xc3\xa5 restauranter, hvor man kan spise i lokaler udformet som hospitaler eller f\xc3\xa6ngsler.\n_START_SECTION_\nHistorie\n_START_PARAGRAPH_\nDen tidligere bankmand Dao Ming Zi oprettede den f\xc3\xb8rste restaurant i k\xc3\xa6den i 2004 og har udtalt, at han blev inspireret til badev\xc3\xa6relsestemaet af en robotfigur i den japanske tegneserie Dr. Slump, som elskede at "lege med lort og slynge det rundt med en pind". Med denne tegneserieinspiration etablerede han en succesrig isboder, hvorfra der blev solgt slynget chokoladeis serveret i bidet-formet papir. Boden l\xc3\xa5 i Kaohsiung i Taiwan, hvorfra forretningen har udvidet sig til en k\xc3\xa6de med et bredere sortiment med restauranter i Taiwan, Hong Kong og Shanghai med planer om udvidelse til Macao og Kuala Lumpur i Malaysia.\n_START_SECTION_\nKonceptet\n_START_PARAGRAPH_\nI restauranterne spiser kunderne siddende p\xc3\xa5 toiletter af akryl udsmykket med "roser, muslingeskaller og ren\xc3\xa6ssancebilleder". Bordene, hvorp\xc3\xa5 m\xc3\xa5ltiderne serveres, er badev\xc3\xa6relsesvaske d\xc3\xa6kket med glasplader. Maden serveres i blandt andet miniaturetoiletter og -badekar og drikkevarer i miniatureurinaler, som kunderne kan tage med hjem som souvenirer. Desserter serveres i en sk\xc3\xa5l, der ligner et bidet.'